Nóg ’n Vrystaatse boer aangeval(Argieffoto: Pexels) ’n Boer is vandeesweek in sy plaashuis in die omgewing van Virginia in die Vrystaat vasgebind en met die dood gedreig toe vyf gewapende aanvallers ingebreek en hom van sy besittings beroof het. Kapt. Stephen Thakeng, polisiewoordvoerder, sê die 43-jarige boer het Donderdag omstreeks 04:00 wakker geword van ’n geluid buite op sy huis op die plaas Calabria, waar die Khanyiso-groenteprojek bedryf word. Een van die verdagtes het ’n venster gebreek en hy en nóg ’n verdagte het die plaashuis binnegegaan. Dié het gedreig om die boer te skiet indien hy ’n geraas maak. Die twee verdagtes het ’n deur vir drie van hul makkers oopgesluit en die mans is almal die huis in waar die boer se hande met sy skoenveters vasgebind is. Hy is aangesê om op die grond te lê. Die verdagtes het die huis geplunder en ’n sak met klere en R200 gesteel. Vier van die aanvallers is uit na buite terwyl die vyfde oor die boer waggehou het. Dié is later deur sy makkers geroep en is toe vort. Toe dit mettertyd stil word het die boer hom losgewikkel en hulp ontbied. Dit het later aan die lig gekom dat die mans ook ’n kragopwekker, ’n trekkerbattery, ’n kollig, ’n sonpaneel, ’n tweeplaatstoof en ’n deur tydens die aanval gebuit het. Lede van die landelike veiligheidskoördineerders het leidrade opgevolg en vier van die aanvallers is intussen in hegtenis geneem. Die verdagtes, almal tussen die ouderdom van 25 en 39, is in die besit van sommige van die gesteelde items gevind en sal Maandag in die landdroshof in Virginia verskyn. Dié aanval volg kort op die hakke van verskeie ander aanvalle in die Vrystaat die afgelope week. Maroela Media het vroeër berig Johan Prinsloo is op ’n kleinhoewe in die omgewing van Koppies doodgeskiet toe ŉ gewapende man op hom en sy plaaswerkers geskree en lukraak skote begin afvuur het. Christian van Tonder (29) van Lindley is op pad huis toe doodgeskiet nadat hy ŉ veeaankoper vir ŉ sakevergadering in die Barrage-omgewing in Gauteng ontmoet het.